མདོར་ན་སངས་རྒྱས་ཐམས་ཅད་ཀྱི་ཐམས་ཅད་མཁྱེན་པའི་ཡེ་ཤེས་ལྷའི་བཞིན་ལག་ཏུ་ཤར་བ་ཡིན་པས།འདི་ལ་བརྟེན་ན་ཐུན་མོང་དང་ཐུན་མོང་མ་ཡིན་པའི་ཤེས་རབ་འཕེལ་བ་དང་།ཁྱད་པར་དུ་རྣམ་པར་ཐར་བའི་སྒོ་གསུམ་ལ་སོགས་པའི་མཁྱེན་རབ་རྒྱུད་ལ་སྐྱེ་སླ་ཞིང་མི་མཐུན་པའི་ཕྱོགས་ཐམས་ཅད་ཟབ་གསལ་མྱུར་བའི་ཤེས་རབ་ཀྱིས་སྤོང་བར་འགྱུར་བ་སོགས་ཀྱི་ཕན་ཡོན་འཇམ་དཔལ་གྱི་ཞིང་མདོ་སོགས་ལས་རྒྱས་པར་གསུངས་པ་ལྟར་ཏེ།མཁས་པ་དང་གྲུབ་པའི་ཡོན་ཏན་ཆེ་སྐྱེས་ཆུང་སྐྱེས་ཐམས་ཅད་ལྷ་འདིའི་འཕྲིན་ལས་ལས་བྱུང་བ་དང་འབྱུང་བ་དང་།བོད་ཀྱི་འཇམ་དབྱངས་རྣམ་གསུམ་དང་།ས་སྐྱའི་རིན་ཆེན་བདུན་བརྒྱུད།དགེ་ལྡན་གཙང་བ་བདུན་བརྒྱུད།།ཁྱད་པར་དུ་རྗེ་བླ་མ་བློ་བཟང་གྲགས་པ།མི་ཕམ་ཕྱོགས་ལས་རྣམ་རྒྱལ་སོགས་ཀྱང་ལྷ་འདིའི་ཆེ་བ་ཁོ་ན་ལས་བྱོན།ཆོས་རབ་ཏུ་རྣམ་འབྱེད་ཀྱི་དངོས་གྲུབ་ཐམས་ཅད་ལྷ་འདི་བས་ལྷག་པ་ཞིག་ལས་འབྱུང་བ་ཡང་མེད་ཅེས་ཤེས་པར་བྱའོ།།འཇིག་རྟེན་འདིའི་དབང་དུ་བྱས་ན་གདུལ་བྱའི་ཞིང་ཁམས་མང་ན་ཡང་གྲགས་ཆེ་ནི་རི་བོ་རྩེ་ལྔ་སྟེ།དེ་ལའང་གནས་དང་གནས་འདྲ་ཡོད་ཅིང་།བྱང་ཕྱོགས་ཤམ་བྷ་ལའི་རིགས་ལྡན་རིམ་བྱོན་ཀྱང་འཇམ་དཔལ་གྱི་སྤྲུལ་བར་གསུངས།ལྷ་འདི་ལ་ཞི་བ་དང་ཁྲོ་བོ།ཞི་མ་ཁྲོའི་དཀྱིལ་འཁོར་དང་ལས་ཚོགས་རབ་འབྱམས་བཞུགས་སོ།།